Efter et færdselsuheld nær Sæby torsdag var en 12-årige pige i kritisk tilstand. Fredag er pigen afgået ved døden.

Den unge pige, der torsdag blev ramt af en bil, er fredag afgået ved døden. Det bekræfter distriktslederen for pigens skole, Jesper Koldtoft. Pigen går til daglig på Sæbygård Skole. Her blev elever og forældre fredag formiddag underrettet på kontaktplatformen Aula, hvor skolen også oplyser, at krisehjælp er tilkaldt. - Det kommunale kriseberedskab har i dag været på skolen for at hjælpe både elever og personale, siger Jesper Koldstoft, der er leder for Skoledistrikt Syd i Frederikshavn Kommune. På vej hjem fra skole Torsdag eftermiddag blev den 12-årige pige ramt af en bil på Sæbygårdvej vest for Sæby. Pigen steg ud af en bus på vej hjem fra skole. Da hun ville krydse Sæbygårdvej, blev hun ramt af en forbikørende bil. Både politi, ambulance og helikopter kom til ulykkesstedet. Pigens tilstand medførte, at hun blev kørt med eskorte til Aalborg Universitetshospitals traumecenter. Den 12-årige pige var ikke til at redde. Fredag døde hun af sine kvæstelser. Nordjyllands Politi har fredag eftermiddag bekræftet dødsfaldet.